
§ 1 Definisjoner

Med "enhet" forstås i dette reglement avdelinger og enheter under universitetsstyret.

Med toppstilling menes professorat og bistilling som professor II.

Med mellomstilling menes førsteamanuensisstilling og amanuensisstilling, postdoktorstilling, universitetslektorat og museumslektorat samt bistilling (som førsteamanuensis II og amanuensis II).

§ 2 Kunngjøring av stillinger og bedømmelse av søkere (Personalreglementet §§ 3 og 4).

1. Kunngjøring

Ledige stillinger kunngjøres i samsvar med personalreglementets bestemmelser.

Personalavdelingen kan utarbeide egne maler for kunngjøringstekster.

Potensielle søkere skal på forespørsel få betenkning for stillingen samt informasjon om hvordan søknaden skal utformes. I kunngjøringsteksten skal følgende standardformulering tas med:

Retningslinjer for utforming av søknad samt betenkning for stillingen fås ved henvendelse til: (Den enhet hvor stillingen tilhører)

2. Mulighet for midlertidig tilsetting på kvalifikasjonsvilkår

Alle undervisnings- og forskerstillinger, unntatt postdoktorstillinger, kan lyses ut på kvalifiseringsvilkår. Dersom stillingen skal lyses ut med slik mulighet, så skal følgende avsnitt stå i betenkningen:

Dersom det ikke melder seg kvalifisert søker til stillingen, kan det bli aktuelt med midlertidig tilsetting for inntil 3 år etter tjenestemannslovens forskrift § 5 nr. 1. Søknad om fast stilling med ny bedømmelse må skje innen utløpet av 3-årsperioden. Tilsettingen blir fast dersom søkeren da blir funnet kvalifisert.
Dersom tilsettingen er midlertidig på grunn av manglende pedagogiske kvalifikasjoner, kan den bli fast når det foreligger dokumentasjon på at tilfredsstillende pedagogisk utdanning er gjennomført eller at vedkommende på andre måter kan dokumentere tilstrekkelige kvalifikasjoner.
Dersom det kan være aktuelt med midlertidig tilsetting med hjemmel i tjenestemannslovens forskrift § 5, punkt 1, må dette gå fram av betenkningen.

Personalavdelingen kan utarbeide retningsgivende maler for utforming av betenkning. 

3. Moderat kjønnskvotering

Gjelder mellomstilling:

Følgende standardavsnitt skal alltid være med når stillingen ikke er forbeholdt det ene kjønn, jf Særavtale om personalpolitiske retningslinjer pkt. 3.1.

Universitetet i Tromsø ønsker å rekruttere kvinner til forskning. Dersom to eller flere søkere blir funnet tilnærmet likeverdig kvalifiserte, vil Universitetet rangere kvinner foran menn.

Gjelder toppstilling:

Følgende standardavsnitt skal alltid være med når stillingen ikke er forbeholdt det ene kjønn, jf styrets tidligere bestemmelser:

Universitetet i Tromsø ønsker å øke kvinneandelen i vitenskapelige stillinger. Dersom to eller flere søkere blir funnet tilnærmet likeverdig kvalifiserte, vil Universitetet rangere kvinner foran menn.

4. Stilling forbeholdt ett bestemt kjønn

Til forskerstillinger hvor det ene kjønn (i praksis kvinner) er klart underrepresentert og hvor det anses viktig å rekruttere det underrepresenterte kjønn inn i miljøet, har Universitetet anledning til å lyse ut forskerstillinger hvor kun det underrepresenterte kjønn har anledning til å søke. Slik "øremerking" av stillinger forbeholdt det underrepresenterte kjønn er hjemlet i universitets- og høgskoleloven § 30, pkt. 3.

Dersom styret har bestemt at en stilling skal lyses ut kun for det ene kjønn, jf universitets- og høgskoleloven § 30, nr 3, såkalt "øremerking" av stilling, skal dette stå i betenkningen/ utlysningsteksten i stedet for avsnittet om moderat kjønnskvotering, jf universitets- og høgskoleloven § 30, nr. 3:

I det forskermiljø denne stillingen tilhører, er kvinner/menn sterkt underrepresentert. Universitetet ser det som viktig å rekruttere kvinner/menn til dette miljø, og stillingen kan derfor bare søkes av kvinner/menn. 

§ 3 Betenkning
1. Betenkningens innhold (ref § 5, nr 7):

Betenkningen bør inneholde følgende momenter: 

· hvilken stilling som er ledig, for hvilket tidsrom samt stillingsbrøk,

· eventuell mulighet for midlertidig tilsetting på kvalifikasjonsvilkår etter tjenestemannslovens forskrift § 5 (gjelder ikke postdoktorstillinger) ,

· hvilket fakultet/NFH og institutt stillingen er knyttet til,

· beskrivelse av enhet/fagavdeling: organisatorisk oppbygning, personaloversikt, faglig profil, undervisningsoppgaver,

· stillingens fagkrets,

· undervisningsforpliktelser, administrative oppgaver, spesielle oppgaver som vil bli pålagt stillingsinnehaveren med mer, samt omfang av disse, (for postdoktorstillinger gjelder dette ikke for tilsetting i tre år eller mindre)

· kvalifikasjonskrav, ønsket forskningsprofil, 

· krav om pedagogiske kvalifikasjoner, særlige ønsker om pedagogiske kvalifikasjoner, krav om språkkunnskaper, hvorvidt kjennskap til norsk lovgivning og administrasjon mm er nødvendig, (for postdoktorstillinger gjelder dette ikke for tilsetting i tre år eller mindre)

· lønns- og pensjonsvilkår, herunder eventuelle rekrutteringstiltak,

· opplysninger om bedømmelse, innstilling og tilsetting, herunder også opplysning om kjønnskvotering og øremerking, 

· opplysninger om innlevering av søknad og arbeider, herunder tidsfrister.

For alle stillinger, unntatt postdoktorstillinger, skal følgende standardavsnitt alltid være med:

Den som tilsettes, må være villig til å engasjere seg i utviklingsarbeidet innen sitt eget fag og for universitetet som helhet.

Søkerne vil bli vurdert av en sakkyndig komité. Hovedvekten legges på bedømmelse av de innleverte vitenskapelige arbeidene. Det vil dessuten bli lagt vekt på pedagogiske kvalifikasjoner, erfaring fra popularisering/ formidling, fagpolitisk og administrativt arbeid. 

Opplysninger og materiale som det skal tas hensyn til i bedømmelsen, må være innlevert innen fastsatt frist. Eventuelle referanser oppgis.

For postdoktorstillinger skal følgende standardavsnitt være med:

Tilsetting i postdoktorstilling ved Universitetet i Tromsø har som hovedformål å kvalifisere for arbeid i faglige toppstillinger. Det kreves oppnådd doktorgrad for tilsetting.

Ved søknad om tilsetting i postdoktorstilling, skal søkeren legge frem forslag til forskningsprosjekt. Forslaget skal også inneholde fremdriftsplan. Det forutsettes at søkeren vil kunne gjennomføre prosjektet i løpet av tilsettingsperioden. 

Postdoktorstillingen er en åremålsstilling. Åremålsperioden skal være fra to til fire år. Ved tilsetting i mer enn tre år forutsettes det at tida utover tre årsverk skal nyttes til pliktarbeid i form av undervisningsarbeid og lignende. Ingen kan tilsettes i mer enn en åremålsperiode ved samme institusjon. I åremålskontrakten kan det ikke tas inn bestemmelser om ventelønn. 

Den som tilsettes, må være villig til å engasjere seg i utviklingsarbeidet innen sitt eget fag og for universitetet som helhet. 

Søkerne vil bli vurdert av en sakkyndig komité. Hovedvekten legges på bedømmelse av de innleverte vitenskapelige arbeidene og forslag til forskningsprosjekt. Ved tilsetting i over tre år vil dessuten bli lagt vekt på pedagogiske kvalifikasjoner, erfaring fra popularisering/ formidling, fagpolitisk og administrativt arbeid. 

Opplysninger og materiale som det skal tas hensyn til i bedømmelsen, må være innlevert innen fastsatt frist. Eventuelle referanser oppgis.

I betenkninger for fast stilling, og for tilsettinger i mer enn tre år i postdoktorstillinger, skal følgende standardavsnitt være med etter avsnittet om vitenskapelige kvalifikasjoner (jf § 5, nr 7):

I tillegg må søkere kunne dokumentere pedagogiske kvalifikasjoner i form av universitetspedagogisk seminar eller annen pedagogisk utdanning. I særlige tilfeller kan dokumentert praktisk kompetanse som underviser vurderes som likeverdig. Søkere om ikke tilfredsstiller kravene til pedagogiske kvalifikasjoner gis fast tilsetting når det foreligger dokumentasjon på at tilfredsstillende pedagogisk utdanning er gjennomført.
Ved utarbeidelse av forslag til betenkning for den ledige stillingen, skal faggruppen ta hensyn til den plass kvinneforskningsperspektivet bør ha i betenkningen. Ønske om kvinneperspektiv i forskningen skal tas inn i betenkningen dersom slik forskning er aktuell og ikke allerede er representert innen fagfeltet, jf styrevedtak i sak S 178/92 av 26.11.92. Dersom det anses som ikke nødvendig å ha med noe om kvinneperspektiv i betenkningen, bør grunnen til dette oppgis. Begrunnelsen bør følge saken.

2. Betenkning og kunngjøringstekst for stillingen - godkjenning

Universitetsstyret godkjenner betenkning og kunngjøringstekst for toppstilling etter forslag fra styret ved vedkommende enhet, jf universitets- og høgskoleloven § 30, nr 1 og 3.

For mellom- og begynnerstillinger fastsetter tilsettingsmyndigheten ved enheten betenkning og kunngjøringstekst etter tilråding fra dets innstillende organ, jf universitets- og høgskoleloven § 30, nr 3.

Det organ som godkjenner betenkning og kunngjøringstekst, sender disse til enhetens likestillingsombud til orientering.

§ 4 Søknaden

Det må skrives egen søknad for hver stilling det søkes på. Søknaden innleveres i 5 eksemplarer.
Søknaden må inneholde alle opplysninger og alt materiale som det skal tas hensyn til ved bedømmelsen av søkernes faglige kvalifikasjoner. Eventuelle referanser oppgis.

Ved søknad om tilsetting i postdoktorstilling, skal søkeren legge frem forslag til forskningsprosjekt. Forslaget skal også inneholde en fremdriftsplan. Det forutsettes at søkeren vil kunne gjennomføre prosjektet i løpet av tilsettingsperioden.

Søknaden bør i tillegg inneholde utførlige opplysninger om (strekpunktene 5-7 gjelder ikke for postdoktorstillinger ved tilsetting i tre år eller mindre):

· personalia,

· utdannelse og eksamensresultater,

· tidligere stillinger/yrkesutøvelse,

· utredningsarbeid, forskning, forsøks- og utviklingsarbeid,

· pedagogiske kvalifikasjoner: pedagogisk utdanning, undervisning, veiledning, eksamensarbeid, planlegging, vurdering og utvikling av egne undervisningsopplegg, utvikling av læremidler, studieadministrasjon, 

· formidlings- og populariseringsinnsats,

· fagpolitisk og administrativ innsats, herunder utøvelse av verv; deltagelse i komiteer og utvalg; stillings- og kompetansebedømmelser; opposisjon ved doktorgradsdisputas; representasjon i offentlige styrer og utvalg med mer,

· eventuell annen virksomhet som søkeren tillegger betydning.

Det leveres bekreftede kopier av vitnemål og attester, ikke originaler.

Søkere skal fylle ut eget skjema om pedagogiske kvalifikasjoner (for postdoktorstillinger gjelder dette ikke for tilsetting i tre år eller mindre). 

Det vises også til egen veiledning om vurdering og vektlegging av pedagogiske kvalifikasjoner (for postdoktorstillinger gjelder dette ikke for tilsetting i tre år eller mindre). 

Søkeren må sende inn en liste i 5 eksemplarer over alle sine arbeider i kronologisk rekkefølge. 

Fortegnelsen bør inneholde følgende opplysninger om hvert arbeid:

· forfatter(e), arbeidets tittel

· for artikler: tidsskriftets navn og volum, artikkelens første og siste sidetall, årstall

· for bøker eller andre selvstendige publikasjoner skal det angis forlag, trykkested og år, sidetall.

Søkeren leverer inntil 10 arbeider som er sentrale i hennes/hans produksjon. 

Doktoravhandling regnes i denne sammenheng som ett arbeid. Liste over samtlige vitenskapelig arbeider vedlegges.

Adgang til begrenset innlevering av arbeider kan benyttes (mindre enn 10 arbeider). I så fall skal søkeren gi en beskrivelse av sin vitenskapelige produksjon der hun/han peker på hvilke arbeider som er mest betydningsfulle og derfor bør ligge sentralt i bedømmelsen. Videre beskrives de øvrige arbeidene kortfattet for å vise bredden i produksjonen.

Søknad må sendes elektronisk på søknadsskjema som ligger på www.jobbnord.no
I tillegg sendes søknad med CV, bekreftede kopier av vitnemål og attester, skjema over pedagogiske kvalifikasjoner og listen over arbeider innen søknadsfristens utløp i 5 eksemplarer til:

Universitetet i Tromsø 
9037 TROMSØ

Arbeider - publiserte og upubliserte - som søkeren ønsker det skal bli tatt hensyn til ved bedømmelsen må innleveres i 3 eksemplarer og være ordnet i 3 komplette sett. Dersom det oppnevnes flere enn 3 sakkyndige, vil det kunne kreves inntil 2 eksemplarer utover de 3 obligatoriske settene. Arbeidene sendes innen søknadsfristens utløp direkte til:

(Navn og adresse på den enhet, eventuelt institutt, som arbeidene skal sendes til)

Den aktuelle enhet kan kreve at vitenskapelige arbeider som skal bedømmes, skal leveres på et skandinavisk språk eller engelsk.

§ 5 Bedømmelse (Personalreglementet § 5)

1. Oppnevning av sakkyndig komite

En sakkyndig komité (bedømmelseskomiteen) har som oppgave å bedømme søkernes faglige kvalifikasjoner ut fra den betenkning som er utarbeidet for stillingen og det skriftlige materialet den har fått seg forelagt fra søkerne, jf universitets- og høgskoleloven § 30, nr 4.

Bedømmelseskomité til alle stillinger oppnevnes av avdelingsstyret, eventuelt tilsettingsorgan ved fakultetet/NFH. Fakultets-/høgskolestyret kan delegere denne myndigheten til innstillende organ. 

For toppstilling skal komiteens sammensetning følge de bestemmelsene som gjelder for opprykk til professor :

Komiteen skal bestå av minst tre medlemmer med professorkompetanse eller tilsvarende kompetanse innen stillingens fagområde. Bare ett medlem av komiteen kan være fra Universitetet i Tromsø. 

For mellomstilling, unntatt postdoktorstilling, skal komiteens sammensetning følge de bestemmelser som gjelder for opprykk til førsteamanuensis:

Komiteen skal bestå av minst tre medlemmer. Minst ett av medlemmene må ha kompetanse som professor. De øvrige må ha kompetanse som førsteamanuensis. Minst ett av medlemmene i komiteen må være tilsatt i en undervisnings- og forskningsinstitusjon som har ansvar for doktorgradsutdanningen på det aktuelle fagområde. To av medlemmene velges utenom Universitetet i Tromsø, dersom ikke helt spesielle hensyn er til hinder for dette.

For postdoktorstillinger skal komiteen bestå av minst to medlemmer med professorkompetanse eller tilsvarende kompetanse innen stillingens fagområde. Minst ett av medlemmene i komiteen må være tilsatt ved en undervisnings- og forskningsinstitusjon som har ansvar for doktorgradsutdanningen på det aktuelle fagområde. Bare ett medlem av komiteen kan være fra Universitetet i Tromsø.

Bedømmelseskomiteen kan be om at det oppnevnes spesialsakkyndige for å uttale seg om deler av søkernes produksjon, herunder også om søkernes pedagogiske kvalifikasjoner.

Begge kjønn skal så vidt mulig skal være representert i bedømmelseskomiteen, jf universitets- og høgskoleloven § 30, nr 4, 2 setning. Dersom dette ikke er mulig, skal det redegjøres særskilt for dette.

Bedømmelseskomiteen skal settes sammen slik at det ikke kan reises inhabilitetsinnsigelser mot denne, jf forvaltningsloven § 6. Et komitemedlem bør ikke ha hatt vesentlig samarbeid med noen av søkerne.

Ett av medlemmene i bedømmelseskomiteen oppnevnes som leder. Vedkommende får i oppgave å koordinere komiteens arbeid og sørge for dens framdrift. Det kan også oppnevnes en egen administrerende leder for komiteen. Denne deltar ikke i bedømmelsen. 

Leder/administrerende leder skal som hovedregel ha tilknytning til Universitetet i Tromsø.

Søkerne skal underrettes om hvem som er oppnevnt og om de frister som gjelder.

Bedømmelseskomiteens sammensetning skal sendes enhetens likestillingsombud til orientering.

Dersom det bare melder seg en søker til stillingen og vedkommende søker nylig er blitt bedømt og funnet kompetent for en tilsvarende stilling, kan denne legges til grunn for ansettelsen. Ny bedømmelse er da ikke nødvendig. "Nylig" vil normalt være i løpet av de siste 6 år, jf. § 12 i KUF's reglement for opprykk til professor.

2. Bedømmelseskomiteens mandat

Komiteens mandat er å foreta en vurdering av søkernes faglige kvalifikasjoner på grunnlag av den betenkning som er utarbeidet for stillingen og det skriftlige materialet den får seg forelagt av søkerne.

Komiteen skal ikke uttale seg i spørsmål om likestilling, fortrinnsrett, personlig egnethet eller lignende.

Bedømmelsen bør normalt foreligge innen 4 måneder for mellomstilling og 6 måneder for toppstilling, beregnet fra det tidspunkt komiteen har mottatt det materialet som skal danne grunnlag for bedømmelsen. Dersom det ikke er mulig å holde tidsfristen, skal søkerne få melding om dette.

3. Kvalifikasjonskrav for toppstilling

For å bli tilkjent professorkompetanse må det kunne dokumenteres vesentlig mer omfattende forskning av høy kvalitet enn det som kreves til doktorgrad. 

Det vil bli lagt vekt på at vedkommende kan dokumentere vitenskapelig virksomhet på høyt nivå de siste seks år, og at denne peker framover mot fortsatt aktivitet på professornivå. Det skal videre legges vekt på evne til å initiere og lede forskning, internasjonal virksomhet, pedagogiske kvalifikasjoner og administrativ erfaring. 

Det vises for øvrig til nasjonale regler for opprykk til professor - KUF's Rundskriv F-43/97 "Personlig opprykk til professor."

4. Kvalifikasjonskrav for mellomstilling og postdoktorstilling

For førsteamanuensis og postdoktorstilling:

· norsk doktorgrad innenfor det aktuelle fagområde, 

· tilsvarende utenlandsk doktorgrad godkjent som likeverdig med norsk doktorgrad eller 

· kompetanse på tilsvarende nivå, dokumentert ved vitenskapelig arbeid av samme omfang og kvalitet (gjelder ikke postdoktorstillinger).

Praktisk-pedagogisk utdanning eller erfaring fra undervisning/veiledning på lavere og/eller høgere nivå (for postdoktorstillinger gjelder dette ikke for tilsetting i tre år eller mindre). 

For andre mellomstillinger:

Når det gjelder tilsetting på lektor-/amanuensisnivå, vises det til KUF's Rundskriv F-14-95 "Felles stillingsstruktur for undervisnings og forskerstillinger ved høyskoler og universitet. 

Regler for opprykk til førsteamanuensis, førstelektor og førstebibliotekar."

5. Krav til pedagogiske kvalifikasjoner - gjelder begge stillingskategorier

Ved tilsetting som professor, førsteamanuensis, universitetslektor/førstelektor gjelder de krav til pedagogiske kvalifikasjoner som går fram i punkt 7 i denne paragraf. Ved tilsetting i mer enn tre år i postdoktorstilling stilles de samme krav om pedagogisk kompetanse, men det er ikke anledning til tilsetting på "kvalifiseringsvilkår" i postdoktorstilling ved manglende pedagogisk kompetanse.

6. Vurdering av vitenskapelige arbeider og forslag til forskningsprosjekt

Bedømmelseskomiteen skal foreta sine vurderinger ut fra det skriftlige vitenskapelige materialet den får seg forelagt samt søkerens beskrivelse av sin egen bagrunn. For postdoktorstillinger skal komiteen i tillegg foreta en faglig vurdering av søkerens forslag til forskningsprosjekt.

Det skal legges vekt på om søkerens faglige aktivitet i den senere tid har vist stigning, stagnasjon eller tilbakegang.

I bedømmelsen skal det gis en oversikt over den enkelte søkers utdanning, yrkespraksis, pedagogiske kvalifikasjoner, formidlings- og populariseringsinnsats, fagpolitisk og administrativ innsats. Det gis videre en beskrivelse og vurdering av søkerens vitenskapelige arbeider (enkeltvis eller gruppevis). Eventuell annen meriterende virksomhet omtales. 

Vurderingen skal sammenholdes med den betenkning som er utarbeidet for stillingen. 

Dersom komiteen er i tvil når det gjelder kompetanse eller innstillingsrekkefølge, kan den få tilsendt ett eller flere av de øvrige arbeider til vurdering, jf § 4.

7. Vurdering av pedagogiske kvalifikasjoner

Gjelder for stillinger kunngjort etter 1. april 1997. For postdoktorstillinger gjelder dette punktet så langt det passer også for tilsettinger i mer enn tre år, se punkt 5 over.

Universitetsdirektøren legger til grunn følgende forståelse av universitetsstyrets vedtak av 27.6.1996 (styresak S 110/96).

For tilsetting i stilling som universitetslektor/førstelektor, førsteamanuensis eller professor har universitetsstyret i møte 27.6.96 (styresak S 110/96) fastsatt følgende krav til pedagogisk kompetanse:

Ved tilsetting i undervisning- og forskerstillinger (professor, førsteamanuensis, universitetslektor/førstelektor) gjelder følgende krav til pedagogiske kvalifikasjoner:

For å bli tilkjent full kompetanse må søkere kunne dokumentere pedagogiske kvalifikasjoner i form av universitetspedagogisk seminar eller annen pedagogisk utdanning. I særlige tilfeller kan dokumentert praktisk kompetanse som underviser vurderes som likeverdig.

Tilsatte som ikke har formell pedagogisk utdanning må gjennomføre Universitetet i Tromsøs opplegg for pedagogisk kompetanseoppbygging eller tilsvarende innen 3 år.

Universitetsdirektøren legger til grunn følgende forståelse av dette vedtaket:

I utgangspunktet skal alle som tilsettes fast i stilling som universitetslektor/førstelektor, førsteamanuensis eller professor ha dokumentert pedagogiske kvalifikasjoner i form av et universitetspedagogisk seminar eller annen pedagogisk utdanning med minst tilsvarende innhold, nivå og omfang. Alternativt kan man, etter en konkret vurdering av søkerens praktiske kompetanse som underviser, fastsette at denne må anses som likeverdig med formell pedagogisk utdanning. 

Søkere som tilfredsstiller kravene til pedagogisk kompetanse, dvs. har formell utdanning eller likeverdig praktisk kompetanse, tilsettes fast. Tilsatte som ikke har formell pedagogisk utdanning oppfordres til å skaffe seg dette innen tre år. Det gis informasjon om dette i tilsettingsbrevet.

Søkere som ikke tilfredsstiller kravene til pedagogisk kompetanse som gjennomgått over, tilsettes midlertidig for 3 år etter tjenestemannslovens forskrift § 5 nr. 1 (på kvalifiseringsvilkår). For å få fast tilsetting må søkeren i løpet av tre-års perioden gjennomføre universitetspedagogisk seminar, tilsvarende pedagogisk utdanning eller på annen måte kunne dokumentere tilstrekkelig pedagogiske kvalifikasjoner. Dette kravet spesifiseres i tilsettingsvedtaket og gjøres kjent for den tilsatte i tilsettingsbrevet.

Kravene til pedagogisk kompetanse gjelder ved alle nytilsettinger, inkludert overgang til nye tilsettingsforhold for allerede ansatte ved UiTø.

Kravene til pedagogisk kompetanse gjelder i utgangspunktet også ved midlertidige tilsettinger og ved tilsetting i bistilling (som er tillagt undervisning). Her bør man imidlertid kunne lempe på kravet etter konkret vurdering i det enkelte tilfelle. Alle som ikke har formell pedagogisk utdanning bør imidlertid oppfordres til å skaffe seg det. 

 

Betenkninger

I betenkninger til fast stilling som universitetslektor/førstelektor, førsteamanuensis og professor foreslås det følgende standardavsnitt:

( ………et avsnitt om vitenskapelige kvalifikasjoner)

I tillegg må søkere kunne dokumentere pedagogiske kvalifikasjoner i form av universitetspedagogisk seminar eller annen pedagogisk utdanning. I særlige tilfeller kan dokumentert praktisk kompetanse som underviser vurderes som likeverdig

(Dersom det ikke melder seg kvalifisert søker til stillingen, kan det bli aktuelt med midlertidig tilsetting for inntil 3 år etter tjenestemannslovens forskrift §5 nr. 1. Søknad om fast tilsetting med ny bedømmelse må skje innen utløpet av 3-års perioden. Tilsettingen blir fast dersom søkeren da blir kvalifisert. Dersom tilsettingen er midlertidig på grunn av manglende pedagogiske kvalifikasjoner, kan den bli fast når det foreligger dokumentasjon på at tilfredsstillende pedagogisk utdanning er gjennomført eller at vedkommende på andre måter kan dokumentere tilstrekkelige kvalifikasjoner. Dersom tilsettingen er midlertidig på grunn av andre kvalifikasjonsmangler enn vitenskapelige eller pedagogiske, kan det gis fast tilsetting når som helst perioden, når de nødvendige vurderingene er foretatt.) 

Søkere som ikke tilfredsstiller kravene til pedagogiske kvalifikasjoner gis fast tilsetting når dokumentasjon på at tilfredsstillende pedagogisk utdanning er gjennomført foreligger. 

Bedømmelse

I utgangspunktet er det den ordinært oppnevnte bedømmelseskomiteen som skal foreta vurderingen av de pedagogiske kvalifikasjonene. Dersom komiteen ønsker det, kan den be om at det oppnevnes spesialsakkyndige.

Bedømmelsen skal inneholde en gjennomgang av søkernes formelle pedagogiske utdanning og øvrige pedagogiske utøvelse. Bedømmelseskomiteen må eksplisitt uttale om den anser at søkeren har tilstrekkelig formell pedagogisk utdanning eller om søkerens "praktiske kompetanse som underviser" anses likeverdig med formell utdanning. Eventuelt kan komiteen konkludere med at søkeren ikke har den pedagogiske kompetanse som kreves.

Hvis komiteen foreslår midlertidig tilsetting for 3 år etter tjenestemannslovens forskrift § 5 nr. 1, må det eksplisitt framgå hva grunnlaget for forslaget er: Utilstrekkelig vitenskapelig kompetanse, utilstrekkelig pedagogisk kompetanse eller noe annet. 

Intervju/Prøveforelesning

Både intervju og prøveforelesning kan benyttes som et supplement til bedømmelseskomiteens vurderinger om søkerens pedagogiske kompetanse.

Tilsetting

Ved midlertidig tilsetting for tre år må det i tilsettingsvedtaket gjøres eksplisitt greie for hva grunnlaget for dette er og hvilke krav som settes for fast tilsetting.

Oppfølging av tilsatte uten formell pedagogisk utdanning

Søkere uten formell pedagogisk utdanning oppfordres i tilsettingsbrevet om å skaffe seg dette innen tre år etter tiltredelse.

Søkere som tilsettes midlertidig for tre år, gjøres i tilsettingsbrevet oppmerksom på begrunnelsen for dette og hvilke krav som stilles for å få fast tilsetting.

UNIKOM underrettes om tilsatte uten formell pedagogisk utdanning. UNIKOM sender disse en spesiell invitasjon til universitetspedagogisk seminar i god tid før oppstart.

8. Rangering av søkerne

Er det flere kvalifiserte søkere til stillingen, skal vanligvis tre søkere rangeres i den rekkefølge de bør komme i betraktning ut fra vitenskapelige kvalifikasjoner. Dersom to eller flere søkere finnes tilnærmet likeverdig kvalifisert, skal disse sidestilles i rangeringen. "Tilnærmet likeverdig kvalifisert" skal i denne sammenheng gis en vid fortolkning. 

Ved rangeringen skal det i tillegg til vitenskapelig kompetanse også tas hensyn til annen kvalifiserende virksomhet (for postdoktorstillinger gjelder dette ikke for tilsetting i tre år eller mindre): 

· pedagogiske kvalifikasjoner: pedagogisk utdanning; undervisning, veiledning, eksamensarbeid; planlegging, vurdering og utvikling av egne undervisningsopplegg; utvikling av læremidler; studieadministrasjon, utredningsarbeid

· formidlings- og populariseringsinnsats

· fagpolitisk og administrativ innsats, herunder utøvelse av verv; deltagelse i komiteer og utvalg; stillings- og kompetansebedømmelser; opposisjon ved doktorgradsdisputas; representasjon i offentlige styrer og utvalg mm 

· om søkeren kan stimulere andre til vitenskapelig aktivitet; være miljøskaper/entreprenør. 

Ved den endelige rangering tas det hensyn til hvordan søkerens samlede faglige kompetanse korresponderer med universitetets behov og interesser slik disse er beskrevet i betenkningen. 

Bedømmelseskomiteen skal sidestille søkere som den på faglig grunnlag finner har tilnærmet like kvalifikasjoner.

Dersom det er dissenser i komiteen, skal disse begrunnes og følge med bedømmelsen i den videre saksbehandlingen.

Søkerne gis anledning til å uttale seg om bedømmelsen innen fastsatt frist, normalt 14 dager etter utsending. 

Likestillingsombudet i enheten gis tilsvarende frist for å uttale seg.

9. Ikke kvalifiserte søkere - tilsetting på kvalifikasjonsvilkår

Dersom stillingen er kunngjort med mulighet for midlertidig tilsetting etter tjenestemannsloven § 5, skal komiteen vurdere hvilke søkere som bør tilbys slik tilsetting. I denne sammenheng legges det vekt på søkerens mulighet til å oppnå professor- /førsteamanuensiskompetanse i løpet av den midlertidige tilsettingsperioden.

Hvis komiteen foreslår midlertidig tilsetting for 3 år etter tjenestemannsloven § 5 nr. 1, må det eksplisitt framgå hva grunnlaget for forslaget er. Et slikt grunnlag kan være utilstrekkelig vitenskapelig eller pedagogisk kompetanse eller andre grunner som knytter seg til manglende faglige kvalifikasjoner.

§ 6 Intervju/prøveforelesning (Personalreglementet § 5)

Etter forslag fra bedømmelseskomiteen eller på eget initiativ, kan enhetene innkalle søkere til personlig konferanse/intervju og/eller bestemme at det skal holdes prøveforelesning. Enheten bestemmer hvem som skal forestå intervju/prøveforelesning. 

Resultatet av samtalene/prøveforelesningene skal skrives ned og følger saken videre i tilsettingsprosessen. 

§ 7 Innstilling (Personalreglementet § 6 og 7)

1. Toppstillinger

Styret for vedkommende enhet eller eget tilsettingsutvalg for vedkommende enhet foretar innstilling i professorstilling.

2. Mellom- og begynnerstillinger

Innstillingsutvalg foretar innstilling i begynner- og mellomstilling.

3. Felles for alle stillingskategorier

Etter en samlet vurdering av søknadene, bedømmelsen og personlige egenskaper, fremmer innstillingsorganet skriftlig begrunnet innstilling til tilsettingsorganet.

Er det flere kvalifiserte søkere til en stilling, skal vanligvis tre søkere innstilles i den rekkefølge de bør komme i betraktning.

Innstillingsorganet skal anvende moderat kjønnskvotering. Med moderat kjønnskvotering menes at dersom de faglige kvalifikasjoner til to eller flere søkere er tilnærmet like, skal kvinner rangeres foran menn. "Tilnærmet likeverdige faglige kvalifikasjoner" skal i denne sammenheng gis en vid fortolkning.

Innstillingsorganet har ansvar for å kontrollere at den sakkyndige bedømmelse er adekvat og forsvarlig. Bedømmelsen skal være i overensstemmelse med de kriteriene som er formulert i stillingsbeskrivelsen og med vanlig praksis når det gjelder kvalifikasjonskrav og vektlegging av ulike kvalifikasjoner.

Er innstillingsorganet i tvil om den sakkyndige komiteens innstilling oppfyller kravene, må det foreta det som er nødvendig for å avklare og eventuelt korrigere en slik uoverensstemmelse. Dette kan skje ved at man ber om en tilleggsuttalelse fra den sakkyndige komite, man kan oppnevne en komite som foretar en gjennomgang av selve bedømmelsen for å vurdere om denne er bygget på en riktig bedømmelsesnorm, eller man kan oppnevne flere sakkyndige eller en ny sakkyndig komite. 

Innstillingsorganet kan treffe vedtak med en annen konklusjon enn den sakkyndige komite er kommet til, uten ny komitebehandling. Dette kan imidlertid bare skje i situasjoner hvor innstillingsorganet finner å kunne bygge på den sakkyndige komiteens faglige vurderinger av søkerne slik den framgår av bedømmelsen, men hvor man ikke er enig i den vurderingsnorm som er anvendt eller den vektlegging av ulike kvalifikasjoner som bedømmelsen er basert på. 

Dersom innstillende myndighet eller tilsettende myndighet ønsker å vektlegge andre kvaliteter hos søkerne enn de faglige kvaliteter som bedømmelseskomiteen har vurdert, og som dermed vil endre på de rangeringen som bedømmelseskomiteen har tilrådd, krever dette en særskilt begrunnelse. 

Som "særlig begrunnelse" kan være personlig egnethet hos søkeren, administrative evner etc. som er relevant for stillingen. Denne type vurderinger må kunne dokumenteres. 

Et eventuelt mindretall innen innstillingsmyndigheten skal avgi sin egen begrunnede innstilling.

Innstillingsorganet fremmer skriftlig begrunnet innstilling til tilsettingsorganet. 

Innstillingsorganet vurderer om det skal innstilles på prøvetid, jf. § 10 nr. 3.

Innstillingen sendes likestillingsombudet ved enheten til orientering.

§ 8 Tilsetting (Personalreglementet § 8)

1. Toppstilling

Universitetsstyret foretar tilsetting i professorstilling, jf universitets- og høgskoleloven § 30, nr 1.

2. Mellom- og begynnerstillinger

Fakultets-/høgskolestyret, eventuelt eget tilsettingsutvalg foretar tilsetting i begynner- og mellomstilling, jf universitets- og høgskoleloven § 30, nr 2.

3. Fast tilsetting - felles for begge stillingskategorier

Søkere som av bedømmelseskomiteen er funnet kompetente, tilbys fast tilsetting. Saken skal behandles av tilsettingsmyndigheten, som kan avgjøre om tilsettingen skal skje med prøvetid på inntil 6 måneder, jf universitets- og høgskoleloven § 30, nr 6 og tjenestemannslovens § 8. 

Prøvetid kan bl.a. benyttes når en tjenestemann tilsettes i ny stillingskategori, ved ny enhet eller når andre grunner tilsier det.

Tilsettingsorganets forhold til bedømmelseskomiteens vurderinger vil være de samme som for det innstillende organ, se § 7, nr 3. 

Tilsettingsorganet skal anvende moderat kjønnskvotering. 

Vedtak om tilsetting sendes likestillingsombudet ved enheten til orientering.

4. Midlertidig tilsetting på kvalifikasjonsvilkår

Dersom søkeren ikke er fullt ut kvalifisert, kan man foreta midlertidig tilsetting for inntil 3 år etter tjenestemannslovens forskrift § 5, nr. 1 (tilsetting på kvalifiseringsvilkår). Det forutsettes at muligheten for slik tilsetting har vært nevnt i kunngjøringen. Det må være sannsynliggjort at søkeren har mulighet til å kvalifisere seg i løpet av tilsettingstiden. 

Årsaken til den midlertidige tilsettingen må spesifiseres og kan være som følger:

· manglende vitenskapelig kompetanse

· manglende pedagogiske kvalifikasjoner. 

Senest ved utløpet av tilsettingstiden har den tilsatte krav på ny bedømmelse. Vedkommende enhet må sørge for at slik bedømmelse blir iverksatt og gjennomført. Tilsettingstiden kan forlenges med inntil 6 måneder i påvente av bedømmelse, jf tjenestemannslovens forskrift § 5, nr. 1. Dersom vedkommende blir bedømt å være kvalifisert, foretar tilsettingsorganet fast tilsetting etter innstilling fra enhetens innstillingsmyndighet.

Fast tilsetting kan for øvrig gis når som helst i perioden når den ansatte kan dokumentere at nødvendige kvalifikasjoner foreligger. Dersom enheten har tilsettingsmyndighet, tilsettingen er midlertidig på grunn av manglende pedagogiske kvalifikasjoner, og den tilsatte dokumenterer fullført og bestått universitetspedagogisk utdanning, kan nærmeste foresatte tjenestemyndighet for vedkommende enhet (fakultetsdirektør/høgskoledirektør eller tilsvarende) tilsette.

Likestillingsutvalget kan kreve at en sak stilles i bero i inntil 14 dager, slik at det får uttalt seg før tilsetting finner sted, jf Særavtalen om personalpolitiske retningslinjer § 3, nr 5.

5. Tilsetting i postdoktorstillinger

Søkere som av bedømmelseskomiteen er funnet kompetente, tilbys tilsetting i overensstemmelse med betenkning utarbeidet for stillingen. Saken skal behandles av tilsettingsmyndigheten, som kan avgjøre om tilsettingen skal skje med prøvetid på inntil 6 måneder, jf universitets- og høgskoleloven § 30, nr 6. 

Tilsettingsorganets forhold til bedømmelseskomiteens vurderinger vil være de samme som for det innstillende organ, se § 7, nr 3. 

Tilsettingsorganet skal anvende moderat kjønnskvotering. 

Vedtak om tilsetting sendes likestillingsombudet ved enheten til orientering.

6. Andre midlertidige tilsettinger

Nærmeste foresatte tjenestemyndighet for vedkommende enhet (fakultetsdirektør/høgskoledirektør eller tilsvarende) kan tilsette midlertidig inntil ett år uten kunngjøring og innstilling. Eventuell forlengelse ut over ett år skal behandles av tilsettingsorganet.

Nærmeste foresatte tjenestemyndighet for vedkommende enhet (fakultetsdirektør/høgskoledirektør eller tilsvarende) kan engasjere forelesere/timelærere i inntil 15 timer per uke på årsbasis, jf tjenestemannsloven § 6, nr 2.

§ 9 Undervisningsstillinger

1. Universitetslektor

Tilsetting i stilling som universitetslektor følger bestemmelsene for professor/ førsteamanuensis (§ 1) så langt det passer. 

Ved kunngjøring av stilling som universitetslektor skal det opplyses at søkere kan be seg vurdert for tilsetting som førstelektor eller førsteamanuensis. 

Kvalifikasjonsgrunnlag i samsvar med Rundskriv F-14-95 av 01.02.95.

2. Museumslektor

For tilsetting som museumslektor følges bestemmelsene for professor/førsteamanuensis (§ 1) så langt det passer.

§ 10 Konservator

For tilsetting som konservator følges bestemmelsene for professor/førsteamanuensis (§ 1) så langt det passer.

§ 11 Forsker

For tilsetting som forsker følges bestemmelsene for professor/førsteamanuensis (§ 1) så langt det passer. 

